യാത്രക്കാര്ക്ക് ഭീഷണിയായി മെറ്റല് കൂന കൂത്താട്ടുകുളം: റോഡ് നവീകരണത്തിന്റെ ഭാഗമായി വഴിയരികില് ഇറക്കിയ മെറ്റലുകള് റോഡിലാകെ പടര്ന്നതിനാല് തെന്നി വീഴാന് സാദ്ധ്യതയേറെയെന്ന് വാഹനയാത്രികര്. കൂത്താട്ടുകുളംപാല റൂട്ടിനിടയിലുള്ള മംഗലത്തു താഴത്താണ് അശ്രദ്ധയോടെ ഇറക്കിയ മെറ്റല് കൂന യാത്രികര്ക്ക് വിനയാവുന്നത്. മൂന്നടിയോളം വഴിയിലേക്ക് കയറ്റിയാണ് മെറ്റലുകള് ഇറക്കിയിട്ടിരുന്നത്. ചെറുതും വലുതുമായ നിരവധി വാഹനങ്ങള് കയറിയിറങ്ങി ഇപ്പോള് വഴിയിലാകെ പടര്ന്നിരിക്കുന്ന അവസ്ഥയാണുള്ളത്. എതിരെ വരുന്ന വാഹനങ്ങള് കണ്ട് ബ്രേക്ക് ഇടുന്ന വാഹനങ്ങളുടെ നിയന്ത്രണം ഇതുമൂലം നഷ്ടപ്പെടുന്നു. ഇരുചക്രവാഹനങ്ങളെയാണ് ഏറെ ദോഷകരമായി ബാധിക്കുന്നത്. പലരും തെന്നി വീഴാനുള്ള സാഹചര്യമുണ്ടായതായി ആരോപിച്ചു. കുണ്ടും കുഴിയും നിറഞ്ഞ സമീപപാതയില് മഴവെള്ളം കൂടി നിറഞ്ഞാല് റോഡിലേക്ക് കേറിക്കിടക്കുന്ന മെറ്റലിനെ കാണാന് കഴിയില്ലെന്നും തന്മൂലം അപകട സാദ്ധ്യത കൂടുതലാണെന്നും പ്രദേശവാസികള് പറയുന്നു.